กรมชลประทาน ระดมเครื่องสูบน้ำ เครื่องผลักดันน้ำ ติดตั้งในแม่น้ำเพชรบุรี รับมือเขื่อนแก่งกระจานระบายน้ำเพิ่ม
นายทองเปลว กองจันทร์ อธิบดีกรมชลประทาน เปิดเผยถึงสถานการณ์น้ำในเขื่อนแก่งกระจาน ล่าสุด (4 ส.ค. 61) ว่า มีปริมาณน้ำในอ่างเก็บน้ำ 690 ล้านลูกบาศก์เมตร (ลบ.ม.) หรือคิดเป็นร้อยละ 97 ของความจุอ่างฯ มีการระบายน้ำลงลำน้ำเดิมวันละ 8.60 ล้าน ลบ.ม. โดยได้ติดตั้งกาลักน้ำจำนวน 12 ชุด สามารถช่วยระบายน้ำได้ประมาณ 0.5 ล้าน ลบ.ม./วัน และยังได้เพิ่มเครื่องสูบน้ำ Hydro Flow อีก 20 เครื่อง ระบายน้ำได้ 2.6 ล้าน ลบ.ม./วัน รวมกับการระบายโดยท่อระบายน้ำ จะสามารถระบายได้รวมวันละ 12 ล้าน ลบ.ม. ทั้งนี้ คาดการณ์ว่าปริมาณน้ำในเขื่อนแก่งกระจาน จะน้ำล้นทางระบายน้ำล้นฉุกเฉิน (Spillway) ภายในวันพรุ่งนี้ (5 ส.ค. 61) เนื่องจากยังคงมีน้ำไหลลงอ่างฯจำนวนมาก ซึ่งปริมาณน้ำที่ล้นจะไม่กระทบต่อความมั่นคงแข็งแรงของเขื่อนแต่อย่างใด




ทั้งนี้ กรมชลประทาน ได้เตรียมความพร้อมในการรับมือสถานการณ์น้ำที่จะระบายจากเขื่อนแก่งกระจานเพิ่มมากขึ้น โดยการบริหารจัดการน้ำด้วยการพร่องน้ำหน้าเขื่อนเพชร และผันน้ำเข้าระบบคลองชลประทานให้เต็มศักยภาพ พร้อมกับเปิดทางน้ำระบายจากคลองส่งน้ำลงคลองระบายน้ำ คลองธรรมชาติ ลงอ่าวไทย และยังใช้คลอง RMC3 ระบายน้ำผ่านคลอง D9 ออกสู่ทะเลอีกทางหนึ่งด้วย ซึ่งจะช่วยลดปริมาณน้ำที่จะไหลผ่านลงสู่พื้นที่ชุมชนและพื้นที่การเกษตรด้านท้ายน้ำ 

นอกจากนี้ ยังได้เตรียมพร้อมรถแบ็คโฮประจำไว้ในพื้นที่ จำนวน 7 คัน พร้อมกับเร่งติดตั้งเครื่องสูบน้ำ จำนวน 30 เครื่อง และเครื่องผลักดันน้ำจำนวน 44 เครื่อง เพื่อสูบน้ำและผลักดันน้ำในแม่น้ำเพชรบุรี และพื้นที่การเกษตร ให้แล้วเสร็จภายในวันพรุ่งนี้ (5 ส.ค. 61)